**Ministru kabineta rīkojuma projekta**

**„Par nacionālās koordinācijas mehānismu Latvijas kā vadošās dalībvalsts uzdevumu veikšanai Eiropas Savienības dalībvalstu konsorcijā Eiropas Savienības robežu pārvaldības programmas Centrālāzijai 10.fāzē”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Latvija kopš 2015.gada ir ES robežu pārvaldības programmas Centrālāzijai 9. fāzes (turpmāk – BOMCA 9) īstenošanai izveidotā ES dalībvalstu konsorcija vadošā dalībvalsts.  2019. gada 13. novembrī Eiropas Komisijas (turpmāk – EK) Attīstības sadarbības Ģenerāldirektorāts uzaicināja Latvijas Valsts robežsardzi uzņemties BOMCA 10. fāzes (turpmāk – BOMCA 10) īstenošanai izveidojamā konsorcija koordinatora funkcijas.  Ar Ministru kabineta (MK) rīkojuma projektu tiek noteikts koordinācijas mehānisms Latvijas kā BOMCA 10 vadošās dalībvalsts funkciju veikšanai.  MK rīkojuma projekts stājas spēkā ar tā pieņemšanas brīdi. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Latvijas dalība BOMCA 10 veicinās Deklarācijas par MK darbību 219. punktā un 222. punktā ietverto uzdevumu īstenošanu:   * veicināt Latvijai un ES ģeogrāfiski tuvu un nozīmīgu reģionu stabilitāti, drošību un prognozējamību, spēcināt attīstības sadarbības politikas instrumentus; * uzlabot Latvijas valsts institūciju mērķtiecīgu darbību valsts pozitīvas starptautiskas atpazīstamības nodrošināšanā.   BOMCA 10 projekts iekļauts kā viens no īstenojamiem pasākumiem Attīstības sadarbības politikas plānā 2020.gadam, kas apstiprināts Ministru Kabineta sēdē 2020.gada 3.martā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2014. gada 8. decembra rīkojumā Nr. 745 tika noteikts nacionālās koordinācijas mehānisms Latvijas kā vadošās dalībvalsts uzdevumu veikšanai ES dalībvalstu konsorcijā BOMCA 9. fāzē. BOMCA 9 noslēgsies 2020.gada 30.aprīlī (iespējams pagarinājums līdz 2020.gada 30.septembrim).  Latvija ir nominēta par BOMCA 10 koordinējošo dalībvalsti. BOMCA 10 tvērums un saturs atšķiras no BOMCA 9, tādēļ nepieciešams jauns, precizēts tiesiskais regulējums nacionālās koordinācijas mehānismam programmas īstenošanai.  Ārlietu ministrija un Iekšlietu ministrija, kuru šajā projektā pārstāv Valsts robežsardze, kā atbildīgās iestādes par Latvijas kā ES dalībvalstu konsorcija vadošās valsts funkciju veikšanu BOMCA 10 īstenošanai, ir sagatavojušas Ministru kabineta rīkojuma projektu un anotāciju. Šo dokumentu mērķis ir definēt Latvijas nacionālās pārvaldības mehānismu, precizējot kompetenču sadali un koordināciju nacionālajā līmenī, lai nodrošinātu:  1) konsorcija pilna pieteikuma (*full application*) sagatavošanu un iesniegšanu EK;  2) nepieciešamos sagatavošanas darbus līdz programmas uzsākšanai 2020. gadā (saskaņā ar EK plānoto grafiku);  3) BOMCA 10 piecu gadu programmas sekmīgu īstenošanu.  Līdz MK rīkojuma projekta iesniegšanas brīdim nav indikāciju, ka dēļ ES un Centrālāzijas valstīs ieviestajiem ierobežojumiem sakarā ar Covid-19 izplatību varētu notikt procedurālas izmaiņas projekta sagatavošanā.  BOMCA ir viena no galvenajām ES attīstības sadarbības programmām Centrālāzijā (turpmāk – CĀ) reģionam drošības jomā. Tā ir ES finansēta robežu pārvaldības programma, kas paredzēta piecām CĀ valstīm – Kazahstānai, Kirgizstānai, Tadžikistānai, Turkmenistānai un Uzbekistānai. Programmas 10.fāzē pirmo reizi ir iekļauta Afganistāna. Atbalstot šo valstu integrēto robežu pārvaldību un reģionālo sadarbību, BOMCA 10 galvenie mērķi ir turpināt vispārēju drošības situācijas uzlabošanu CĀ reģionā, atbalstīt aktivitātes reģiona valstu savstarpējās tirdzniecības un tranzīta vienkāršošanai un sadarbības veicināšanai nelikumīgas preču un personu pārvietošanas pāri reģiona valstu robežām mazināšanai.  Sākot ar BOMCA 9, programmas īstenošana pirmo reizi projekta realizēšanas vēsturē tika uzticēta ES dalībvalstīm - tika izveidots ES dalībvalstu konsorcijs, par konsorcija līderi apstiprinot Latvijas Valsts robežsardzi.  Ņemot vērā Latvijas robežapsardzības un muitas iestāžu ekspertu līdzšinējo veiksmīgo darbību BOMCA iepriekšējās fāzēs un citu donoru projektos, ka arī Latvijas interesi par ES iesaisti CĀ, Latvija pieteicās dalībai BOMCA 10. Latvija pauda gatavību kļūt par programmas divu komponenšu vadītāju un konsorcija vadošo valsti.  2019. gada 13. novembrī EK Attīstības sadarbības Ģenerāldirektorāts pieņēma lēmumu par BOMCA 10 finansējuma apstiprināšanu, kā arī Latvijai tika izteikts uzaicinājums uzņemties BOMCA 10 konsorcija izveidi.  BOMCA 10 vadības uzticēšana Latvijai ir politiski nozīmīgs EK lēmums. Tas apliecina, ka Latvijas eksperti ar savu līdzšinējo profesionālo darbību BOMCA iepriekšējās fāzēs ir nostiprinājuši ES institūciju un dalībvalstu uzticību. Šī būs iespēja Latvijai sniegt praktisku ieguldījumu ES attiecību ar CĀ stiprināšanā, kā arī ļaus Latvijai attīstīt administratīvo kapacitāti, pilnveidojot valsts iestāžu spēju veikt vadības un koordinācijas uzdevumus nacionālajā un ES līmenī. Latvijai būs arī finansiālie ieguvumi (atbalsts ekspertiem; finansējums, kas tiek iztērēts Latvijā). Politiski Latvija parādīs sevi kā atbildīgu valsti reģionā ar pieaugošu ekonomisko potenciālu.  Lai Latvija izpildītu BOMCA 10 konsorcija vadošās valsts uzdevumus, ir nepieciešams valdības līmenī:  1) vienoties par konsorcija vadošās valsts atbildīgo specializēto iestādi BOMCA 10 īstenošanai;  2) izveidot nacionālās koordinācijas mehānismu Latvijas dalībai konsorcijā;  3) nodrošināt Latvijas ieguldījumu natūrā (*in-kind contribution*) programmas BOMCA 10 budžetā.  Latvijas Valsts robežsardze ir panākusi vairāku ES dalībvalstu iestāžu, kā arī starptautiskas organizācijas piekrišanu iesaistīties BOMCA 10 konsorcijā. BOMCA 10 īstenošanai tiek izveidots ES dalībvalstu konsorcijs šādā sastāvā:   * Valsts robežsardze (konsorcija vadītājs); * Valsts ieņēmumu dienests sadarbībā ar Pārtikas un veterināro dienestu; * Rīgas Tehniskā universitāte; * Igaunijas Drošības zinātņu akadēmija; * Starptautiskais migrācijas attīstības centrs (*International centre for migration policy development, turpmāk - ICMPD*); * Polijas robežsardze; * Ungārijas Iekšlietu ministrija; * Spānijas Civilā gvarde; * Itālijas Imigrācijas un robežu policija.   BOMCA 10 turpinās līdzšinējo BOMCA darbu CĀ valstu robežu, iekšlietu, migrācijas dienestu, muitas, veterināri-sanitāro un citu atbildīgo CĀ valsts pārvaldes iestāžu administratīvo spēju un profesionālo iemaņu stiprināšanā. BOMCA 10 aktivitātes būs sadalītas četrās komponentēs, un par to ieviešanu būs atbildīgi sekojošie komponenšu līderi:  1) robežas dienestu institucionālā attīstība (komponentes vadītājs - Valsts robežsardze),  2) pārrobežu pārkāpumu atklāšanas kapacitātes paaugstināšana (komponentes vadītājs - Igaunijas Drošības zinātņu akadēmija),  3) pārrobežu tirdzniecības veicināšana (komponentes vadītājs - Valsts ieņēmumu dienests),  4) Darbs ar pierobežas iedzīvotājiem, pretdarbība korupcijai, cilvēktiesības, dzimumu līdztiesības jautājumi (komponentes līderis - ICMPD).  Šobrīd Latvijas kā konsorcija vadošās valsts galvenais uzdevums ir pilna pieteikuma sagatavošana un iesniegšana EK. Komponenšu vadītāji ir atbildīgi par komponentes pilna pieteikuma saturisku izstrādāšanu atbilstoši BOMCA 10 vadlīnijām, kā arī to īstenošanu. Paralēli EK ir jāparaksta divpusējie Finanšu līgumi ar CĀ valstīm par to dalību BOMCA 10. Šajā kontekstā, lai nodrošinātu pilnvērtīgu Latvijai uzticēto funkciju veikšanu, ir nepieciešams izveidot visaptverošu koordinācijas ietvaru nacionālajā līmenī.  Tāpat kā BOMCA 9, arī programmas 10.fāzes politisko vadību uzņemas Ārlietu ministrija. Saskaņā ar EK vadlīnijām ES dalībvalstu konsorcija vadību uzņemas valsts specializēta iestāde – Valsts robežsardze. Vadošā iestāde veic konsorcija darbības koordināciju un nodrošina komponenšu saskaņotu darbību, un ir ES finanšu granta saņēmēja (*beneficiary*).  BOMCA 10 īstenošanai paredzētais ES finansējums ir 21 750 000 euro.  Saskaņā ar EK izvirzītiem nosacījumiem konsorcijam ir jānodrošina ieguldījums (*in-kind contribution*) programmas BOMCA 10 budžetā.  Ņemot vērā konsorcija dalībnieku skaitu, kā arī faktu, ka ICMPD nav dalībnieks, uz kuru attiecas līdzfinansēšanas nosacījumi, konsorcija dalībniekiem ir paredzēts nodrošināt šādu ieguldījumu natūrā:   1. Latvijai – 167 000 euro (divu komponenšu vadītāja); 2. Igaunijai – 83 500 euro (vienas komponentes vadītāja).     Latvijas ieguldījumu natūrā (*in-kind contribution*) programmas BOMCA 10 budžetā, 2020.-2025.gadā esošo budžeta līdzekļu ietvaros nodrošinās Valsts robežsardze, Pārtikas un veterinārais dienests un Valsts ieņēmumu dienests:  - 83 500 EUR apmērā Iekšlietu ministrijas budžeta programmai 10.00.00 “Valsts robežsardzes darbība” piešķirto valsts budžeta līdzekļu ietvaros;  - 51 036 EUR apmērā Finanšu ministrijas budžeta programmai 33.00.00 “Valsts ieņēmumu un muitas politikas nodrošināšana” piešķirto valsts budžeta līdzekļu ietvaros;  - 32 464 EUR apmērā Zemkopības ministrijas budžeta apakšprogrammai 20.01.00 “Pārtikas drošības un veterinārmedicīnas valsts uzraudzība un kontrole” piešķirto valsts budžeta līdzekļu ietvaros.  Ieguldījums natūrā (*in-kind contribution*) tiks nodrošināts, iesaistot iestāžu amatpersonas (darbiniekus) BOMCA 10 aktivitātēs viņu tiešo amata pienākumu izpildes laikā, tādejādi attiecinot šo laiku uz programmu. BOMCA 10 vajadzībām izmantotā darba laika uzskaite tiks nodrošināta saskaņā ar iestāžu dienesta/ darba laika uzskaiti regulējušiem normatīvajiem aktiem. Informācijas sniegšana ICMPD iekļaušanai finanšu atskaitēs tiks nodrošināta saskaņā ar programmas BOMCA 10 nosacījumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija, Iekšlietu ministrijas (Valsts robežsardze), Zemkopības ministrija (Pārtikas un veterinārais dienests), Finanšu ministrija (Valsts ieņēmumu dienests), Rīgas Tehniskās universitātes Starptautisko ekonomisko sakaru un muitas institūts. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts šo jomu neskar. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Programmas BOMCA10 laikā saskaņā ar projekta publicitātes plānu tiks veikta virkne informatīvu pasākumu sabiedrības informēšanai par projekta ieviešanas gaitu – informatīvas sanāksmes CĀ valstīs un ES dalībvalstīs, informācijas ievietošana BOMCA 10 interneta mājas lapā, BOMCA 10 Facebook mājas lapā, veikti citi projekta atpazīstamības celšanas pasākumi. |
| 2. | Sabiedrības līdzdalība projekta izstrādē | Tiesību akta tiešais adresātu loks ir visai šaurs, tādēļ projekta izstrādē sabiedrība nav iesaistīta. Savukārt par programmu BOMCA 10 un tās īstenošanu ir paredzētas aktivitātes sabiedrības informēšanai (sk.1.p.). |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrija, Iekšlietu ministrijas (Valsts robežsardze), Zemkopības ministrija (Pārtikas un veterinārais dienests), Finanšu ministrija (Valsts ieņēmumu dienests), Rīgas Tehniskās universitātes Starptautisko ekonomisko sakaru un muitas institūts. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav. |
| 3. | Cita informācija | Nav. |

Ārlietu ministrs E.Rinkēvičs

Vīza: valsts sekretārs A.Pelšs

I.Jirgena-Krokforda, 67016147

Ieva.Jirgena@mfa.gov.lv